钦定古今图书集成/明伦汇编/交谊典/第084卷 > 抱朴子 > 《正赏》
## 钦定古今图书集成/明伦汇编/交谊典/第084卷 > 抱朴子 > 《正赏》

“赏者所以辨情也，评者所以绳理也。赏而不正，则情
乱于实；评而不均，则理失其真。理之失也，由于贵古
而贱今；情之乱也，在乎信耳而弃目。”古今虽殊，其迹
实同；耳目诚异，其识则齐。识齐而赏异，不可以称正；
迹同而评殊，未得以言评；评正而俱翻，则情理并乱
也。由今人之画鬼魅者易为巧，摹犬马者难为工。何
者？鬼魅质虚，而犬马形露也。质虚者可托怪以示奇，
形露者不可轻罔以是非，虽以其真而见妙也。托怪
于无象，可假非而为是；取范于真形，则虽是而疑非。
昔鲁哀公遥慕稷、契之贤，不觉孔丘之圣；齐景公高
仰管仲之谋，而不知晏婴之智。张伯松远羡仲舒之
博，近遗子云之美。以夫子之圣，非不“光于稷契；晏婴
之贤，非有减于管仲；扬子云之才，非有劣于董仲舒。
然而弗贵者，岂非重古而轻今，珍远而鄙近，贵耳而
贱目，崇名而毁实耶？”观俗之论，非苟欲以贵彼而贱
此，饬名而挫实，由于美恶混糅，真伪难分，摸法以度
物为情，信心而定是非也。今以心察锱铢之重，则莫
之能识，悬之权衡，则“毫厘之重辨矣。”是以圣人知是
非难明，轻重难定，制为法则，揆量物情。故权衡诚悬，
不可欺以轻重；绳墨诚陈，不可诬以曲直；规矩诚设，
不可罔以方圆。故摹法以测物，则真伪易辨矣；信心
而度理，则是非难明矣。越人臛蛇以飨秦客，秦客甘
之，以为鲤也，既而知其是蛇，攫喉而呕之，此为未知
味也。赵人有曲者，托以伯牙之声，世人竞习之，后闻
其非，乃束指而罢，此为未知音也。宋人得燕石，以为
美玉，铜匣而藏之，后知是石，乃捧匣而弃之，此为未
识玉也。郢人为赋，托以《灵均》，举世而诵之，后知其非，
皆缄口而捐之，此为未知文也。故以蛇为鲤者，唯《易》
牙不失其味；以赵曲为雅音者，唯锺期不溷其音；以
燕石为美石者，唯《猗顿》不谬其真。以郢赋为丽藻者，
唯相如不滥其赏。昔二人评玉，一人曰好，一人曰丑，
久不能辨。客曰：“尔来入吾目中，则好丑分矣。”夫玉有
定形，而察之不同，非苟相反，瞳睛殊也。堂珠黼幌，缀
以金碧，流光霞曜，眩目而醉者眸转，呼为焰火，非黼
幌状移目改变也。镜形如杯，以照西施，镜纵则面长，
镜横则面广，非《西施》貌易，所照变也。海滨居者，望岛
如舟，望舟如凫，而须舟者不造岛，射凫者不向舟，知
是望远目乱而心惑也。山底行者，望岭树如簪，视岫
虎如犬，而求簪者不上树，求犬者不上岫，知是望高
目乱而心惑也。至于观人论文，则以大为小，以能为
鄙，而不知其目乱心惑也与？望山海而不易反乎？昔
者仲尼先饭黍，侍者掩口而笑，子游裼裘而谚，曾参
挥指而哂。以圣贤之举措，非有谬也，而不免于嗤诮，
奚况世人未有名称，其容止文华，能免于其诮者，岂
不难也？以此观之，则正可以为邪，美可以称恶，名实
颠倒，可为叹息也。今述理者贻之知音君子，聪“达亮
于前闻，明鉴出于意表，不以名实眩惑，不为古今易
情。采其制意之本，略其文外之华，不没纤芥之善，不
掩萤爝之光，可谓千载一遇也。”